Meddelelse i medfør af artikel 114, stk. 4, i traktaten om Den Europæiske Unions funktionsmåde — Tilladelse til at opretholde nationale foranstaltninger, der er strengere end bestemmelserne i en EU-harmoniseringsforanstaltning

(EØS-relevant tekst)

(2019/C 394/03)

Ved brev af 17. juli 2019, som Kommissionen modtog den 19. juli 2019, meddelte Ungarn Kommissionen, at landet ønsker at opretholde en national undtagelsesbestemmelse om cadmiumindholdet i fosfatgødninger. Ved den pågældende nationale bestemmelse (bilag 3, punkt 1.2, i dekret nr. 36/2006 af 18. maj 2006 fra ministeren for landbrug og udvikling af landdistrikter om godkendelse, opbevaring, markedsføring og anvendelse af gødningsprodukter) fastsættes en grænseværdi på 20 mg/kg fosforpentoxid for cadmium i gødninger med et fosforindhold på over 5 % fosforpentoxid. Der vil være tale om en afvigelse fra del II, PFC 1(B), punkt 3, litra a), nr. ii), og PFC 1(C)(I), punkt 2, litra a), nr. ii), i bilag I til Europa-Parlamentets og Rådets forordning (EU) 2019/1009 (1) .

Ligesom forordning (EF) nr. 2003/2003 forpligter forordningen medlemsstaterne til ikke at hindre tilgængeliggørelse på markedet af EU-gødningsprodukter, der opfylder kravene, af årsager, der vedrører indholdet af forurenende stoffer. De har dog mulighed for at opretholde eller indføre grænseværdier, der anses for passende for forurenende stoffer i ikkeharmoniserede produkter.

Ved forordning (EU) 2019/1009 er der fastsat harmoniseringsregler for EU-gødningsprodukter, som omfatter flere kategorier af produkter end den udtømmende liste i bilag I til forordning (EF) nr. 2003/2003. Ved forordningen er der for første gang på EU-plan fastsat grænseværdier for forurenende stoffer i harmoniserede produkter.

I forordning (EF) nr. 2003/2003 fastsættes der ingen grænseværdi for forurenende stoffer i EF-gødninger (harmoniserede produkter). Forordningen forpligter medlemsstaterne til ikke at forbyde, begrænse eller hindre markedsføring af »EF-gødning«, der opfylder kravene, herunder af grunde, der vedrører sammensætning, f.eks. indholdet af forurenende stoffer. Medlemsstaterne kan dog i deres nationale lovgivning fastsætte obligatoriske grænseværdier for forurenende stoffer, som gælder for ikkeharmoniserede produkter.

På grundlag af forordning (EF) nr. 2003/2003 må en gødning, som tilhører en af typerne i forordningens bilag I, og som opfylder forordningens bestemmelser, betegnes »EF-gødning« (harmoniserede produkter). Forordningens bilag I indeholder en liste over forskellige gødningstyper, hvoraf nogle har et fosforindhold på over 5 % fosforpentoxid.

Fra 2001 har Ungarn anvendt en grænseværdi for cadmium i gødninger. Efter tiltrædelsen af EU i 2004 ændrede Ungarn sin nationale lovgivning, således at grænseværdien på 20 mg/kg fosforpentoxid ikke gælder for EF-gødninger, men kun for ikkeharmoniserede produkter. Ved brev modtaget den 27. september 2019 bekræftede Ungarn, at den nationale foranstaltning gælder for uorganiske gødninger af samme type som dem, der er opført i bilag I til forordning (EF) nr. 2003/2003, forudsat de ikke er EF-gødninger (ikkeharmoniserede produkter).

Ungarn ønsker at opretholde den nationale grænseværdi på 20 mg/kg fosforpentoxid for cadmium, jf. bilag 3, punkt 1.2, i dekret nr. 36/2006, for så vidt angår alle gødningsprodukter med et fosforindhold på mindst 5 % fosforpentoxid.

4.

Ungarn har analyseret de forventede nationale virkninger af grænseværdien på 60 mg/kg fosforpentoxid, der er fastsat ved forordning (EU) 2019/1009. Denne grænseværdi har givet anledning til væsentlige betænkeligheder med hensyn til beskyttelse af menneskers sundhed og af miljøet. Cadmium anses for et kræftfremkaldende stof, der er klassificeret som et af de mest toksiske. Planter optager let cadmium, hvorved cadmium kommer ind i fødekæden. Der er i almindelighed en lineær korrelation mellem jordens og planters cadmiumindhold. Da Ungarn er blandt de lande i EU og i verden med flest lungekræftdødsfald, er landet fast besluttet på at reducere yderligere eksponering for cadmium, der kommer ind i kroppen via fødevarer. Cadmiumforurening af jordbunden udgør også en alvorlig trussel mod forskellige grupper af organismer. For at sikre jordbundens biodiversitet og biodiversitet er det vigtigt at minimere jordorganismers eksponering for cadmiumforurening.

Langt størstedelen af fosfatholdige gødninger på det ungarske marked er EF-gødninger (harmoniserede produkter). Ikke desto mindre har de fleste gødninger på markedet et cadmiumindhold under grænsen på 20 mg/kg fosforpentoxid. Ungarn skønner, at der med indførelsen af grænseværdien på 60 mg/kg fosforpentoxid for cadmiumindholdet i fosfatgødninger uundgåeligt vil blive lagt mindre vægt på dette kvalitative kriterium, hvilket vil medføre en betydelig stigning i markedsføringen af produkter med et cadmiumforureningsindhold på over 20 mg/kg fosforpentoxid.